SA neig weer na muishond-status | Netwerk24
SA neig weer na muishond-status
Deur Johan Wepener, Durbanville 12 Julie 2019 00:01
Anton van Niekerk toon aan in “Moedskep vir die toekoms (07.09) dat Suid-Afrikaners moed verloor het. En dan rits hy die faktore af waarom, maar met geen kritiek op die ANC nie.
Laat ons maar eerlik wees, die apartheidsregering was gruwelik en die post-1994-regering is nie ’n aks minder gruwelik nie.
Van Niekerk voer aan dat PW Botha met sy Rubicon-toespraak die waarde van die rand die grootste nekslag tot nog toe toegedien het. Dit is eenvoudig onwaar. Die algehele verswakking van die rand nadat Zuma min. Nene afgedank het, was erger.
Dit is interessant dat die waarde van die rand teenoor die VSA-dollar in 1994 sowat R3,50 was. Dit was nadat SA die planeet se muishond was, en internasionale sanksies teen ons ingestel is.
Met die koms van die demokratiese regering was ons die wêreld se engel, almal het hier kom belê. Kort daarna het die wêreld een van die grootste bulmarkte in kommoditeite ervaar, spesifiek weens die opkoms van China en ander ontluikende markte. En ons kon in ieder van daardie vraag na grondstowwe voorsien. Maar wat het gebeur? Ons is weer terug op pad na muishond-status. Die waarde van die rand het hand oor hand verswak, nie net teen die dollar nie, ook die pond en legio ander.
Waarom verduidelik Van Niekerk nie die redes grondliggend aan bovermelde feite nie? Ons lesers sal graag sy intellektuele inset in dié verband waardeer.
En as hy dit klaar verduidelik het, kan hy ook uitspel waarom ons positief moet wees behalwe om na die verlede te verwys. Daarvan het ons nou eenmaal genoeg gehoor. Kom prof. Van Niekerk, wys ons wat presies ons positiwiteit moet voed.